เก็บตกการเงิน
นายก้องภพ วัฒนสิน ผู้ช่วยกรรมการผู้จัดการใหญ่ ด้านบริหารทรัพยากรบุคคล ธนาคารซีไอเอ็มบี ไทย กล่าวว่า ธนาคารซีไอเอ็มบี ไทย
23 ส.ค. 2555

เปิดรับสมัครงาน 100 ตำแหน่ง
นายก้องภพ วัฒนสิน ผู้ช่วยกรรมการผู้จัดการใหญ่ ด้านบริหารทรัพยากรบุคคล ธนาคารซีไอเอ็มบี ไทย กล่าวว่า ธนาคารซีไอเอ็มบี ไทย จะจัดงาน Mini HR Day ในวันเสาร์ที่ 25 ส.ค.นี้ เพื่อเปิดโอกาสให้ผู้ที่สนใจเข้าร่วมทำงานกับธนาคารซีไอเอ็มบี ไทย ซึ่งเป็นหนึ่งในเครือข่ายของกลุ่มซีไอเอ็มบี กลุ่มการเงินที่มีเครือข่ายทั่วภูมิภาคอาเซียน ได้เดินทางมาเพื่อกรอกใบสมัคร เข้ารับการสัมภาษณ์ พร้อมรู้ผลทันทีจำนวน 100 ตำแหน่ง 
สำหรับตำแหน่งที่เปิดรับสมัคร ได้แก่ ตำแหน่งผู้จัดการสาขา กรุงเทพฯ/ปริมณฑล 4 ตำแหน่ง และต่างจังหวัด 6 ตำแหน่ง ผู้ช่วยหัวหน้าหน่วย/หัวหน้าหน่วยบริการธนาคาร กรุงเทพฯ/ปริมณฑล 8 ตำแหน่ง และต่างจังหวัด 6 ตำแหน่ง เจ้าหน้าที่แนะนำผลิตภัณฑ์ทางการเงิน กรุงเทพฯ/ปริมณฑล 45 ตำแหน่ง และต่างจังหวัด 13 ตำแหน่ง ทำหน้าที่นำเสนอและขายผลิตภัณฑ์รายย่อยและผลิตภัณฑ์ทางการเงินอื่นๆ ของธนาคาร เช่น เงินฝาก สินเชื่อ กองทุน หรือประกันชีวิต และตำแหน่งงานบริการลูกค้า กรุงเทพฯ/ปริมณฑล 12 ตำแหน่ง และต่างจังหวัด 6 ตำแหน่ง ทำหน้าที่ดูแลและให้บริการแก่ลูกค้าที่เข้ามาทำธุรกรรมทางการเงินที่สาขา 
ผู้ที่สนใจเข้าร่วม Mini HR Day ให้เตรียมเอกสารพร้อมสำเนา อาทิ รูปถ่าย ทะเบียนบ้าน บัตรประชาชน วุฒิการศึกษา และสลิปเงินเดือน เพื่อใช้ประกอบการสมัครงาน โดยสามารถนำเอกสารดังกล่าวเข้ามาสมัครได้ด้วยตัวเองในวันเสาร์ที่ 25 ส.ค.นี้ ตั้งแต่เวลา 08.30-16.00 น. ที่ธนาคารซีไอเอ็มบี ไทย สำนักงานใหญ่ 
กู้ดอกเบี้ย 0% นาน 3 ปี
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กล่าวว่า ธนาคารร่วมออกบูธ 3 งานมหกรรมบ้านครั้งใหญ่ Home Loan 2012 งาน NPA Grand Sale 2012 และงานรับสร้างบ้าน 2012 เสนอสินเชื่อนโยบายรัฐบาล “โครงการบ้านหลังแรก” ดอกเบี้ย 0% นาน 3 ปี ราคาที่อยู่อาศัยไม่เกิน 1 ล้านบาท และโปรโมชันสินเชื่อบ้านดอกเบี้ย 0% ต่อปี นาน 9 เดือน เดือนที่ 10-24 อัตราดอกเบี้ยเท่ากับ MRR ลบ 2% ต่อปี ปีที่ 3 จนถึงตลอดอายุสัญญา กรณีลูกค้าสวัสดิการคิดอัตราดอกเบี้ย เท่ากับ MRR ลบ 1% ต่อปี พร้อมยกเว้นค่าประเมินราคาหลักทรัพย์และค่าธรรมเนียมยื่นกู้ 
นอกจากนี้ ยังมีทรัพย์ NPA ธอส. ในพื้นที่กรุงเทพฯ และปริมณฑล ราคาไม่เกิน 1 ล้านบาท จำนวนกว่า 150 รายการ รับส่วนลดสูงสุด 50% เพื่อเป็นทางเลือกให้กับลูกค้าโครงการบ้านหลังแรก ด้านเงินฝาก เสนอเงินฝากประจำ 5 เดือน รับดอกเบี้ย 3.52% ต่อปี รับดอกเบี้ยรายเดือน
ทั้งนี้ ลูกค้าที่จองสิทธิสินเชื่อบ้านในงาน ยื่นคำขอกู้และทำนิติกรรมตั้งแต่วันที่ 23 ส.ค.–28 ก.ย.นี้เท่านั้น